**Χρίστος Δήμας**
Βουλευτής Κορινθίας, Νέα Δημοκρατία
www.dimas.gr

(ΒΙΝΤΕΟ)  **<https://youtu.be/JklyLvaMCfk>**

(LINK) ΔΕΛΤΙΟ ΤΥΠΟΥ **<http://www.dimas.gr/?p=6758>**

**ΔΕΛΤΙΟ ΤΥΠΟΥ**

*09.05.2016*

 «Εάν είχατε κλείσει την πέμπτη αξιολόγηση τον Ιανουάριο του 2015 δεν θα είχαμε φτάσει σήμερα σε αυτό το σημείο» επεσήμανε από το βήμα της Βουλής ο Βουλευτής Κορινθίας Χρίστος Δήμας κατά την τοποθέτηση του για το ασφαλιστικό - φορολογικό νομοσχέδιο. Ο κ. Δήμας μιλώντας στην Εθνική Αντιπροσωπεία τόνισε πως με τα ψέματα και την ανικανότητα της κυβέρνησης, η ελληνική οικονομία επιβαρύνθηκε με περισσότερα από 12 δισ. μέτρα. «Διαλύετε την οικονομική δραστηριότητα των ελεύθερων επαγγελματιών, των αυτοαπασχολούμενων και των αγροτών και τώρα τους ζητάτε να πληρώσουν ακόμα περισσότερα», είπε χαρακτηριστικά τονίζοντας την άρνηση του να στηρίξει αυτό το νομοσχέδιο.

Συγκεκριμένα στην ομιλία του ο κ.Χρίστος Δήμας ανέφερε:

 Συζητάμε σήμερα το σημαντικότερο νομοσχέδιο που φέρνουν οι κυβερνήσεις ΣΥΡΙΖΑ - Ανεξάρτητων Ελλήνων τον τελευταίο ενάμιση χρόνο, το οποίο επηρεάζει το σύνολο της ελληνικής κοινωνίας και την πορεία της ελληνικής οικονομίας και έχουν απεργία τα μέσα μαζικής ενημέρωσης.

 Θα περίμενα, τουλάχιστον, από τον ίδιο τον Πρωθυπουργό, από το Υπουργικό Συμβούλιο, από τον Πρόεδρο της Βουλής και από τις Κοινοβουλευτικές Ομάδες της Συμπολίτευσης άμεσα, ακριβώς επειδή και οι ίδιοι ισχυρίζονται ότι είναι ένα τόσο σημαντικό και τόσο ωφέλιμο νομοσχέδιο, να καταδίκαζαν την απεργία των δημοσιογράφων και των μέσων μαζικής ενημέρωσης ώστε να μπορούσαν όλοι οι Έλληνες πολίτες να ενημερωθούν για την ουσία του νομοσχεδίου. Φυσικά κάτι τέτοιο δεν έχει γίνει και νομίζω ότι όλοι καταλαβαίνουμε τους λόγους για τους οποίους συμβαίνει αυτό το πράγμα.

 Από εκεί και πέρα, το σημαντικότερο νομοσχέδιο, που φέρνει αυτή η Κυβέρνηση για το νέο ασφαλιστικό, δεν συνοδεύεται ούτε καν με αναλογιστική μελέτη. Το λέω αυτό για να καταλάβουμε την προχειρότητα με την οποία νομοθετεί σήμερα η Κυβέρνηση. Ακόμη και αν υπήρχαν αναλογιστικές μελέτες, τις οποίες δεν μας έχει παρουσιάσει το Υπουργείο, όταν φέρνεις τροπολογία τα μεσάνυχτα, μία ημέρα πριν την ψήφιση του νομοσχεδίου, όπου αλλάζεις το αφορολόγητο όριο από τις 9.100 ευρώ στις 8.636 ευρώ και να είχες αναλογιστική μελέτη, δεν θα ήταν πλέον η αναλογιστική μελέτη αυτή σωστή για να κρίνει πώς θα είναι το ασφαλιστικό τα επόμενα χρόνια.

 Όμως, από εκεί και πέρα, διακρίνω και έναν εθισμό από τα μέλη της Κυβέρνησης στο ψέμα. Δυστυχώς, παρά το γεγονός ότι ο ίδιος ο Πρωθυπουργός στην Κοινοβουλευτική του Ομάδα προχθές που μίλησε, έκανε γενναία αυτοκριτική και είπε ότι έχει φτάσει η στιγμή να πούμε αλήθεια, παραδεχόμενος ότι μέχρι τότε έλεγε μόνο ψέματα, δεν βλέπω τα μέλη του Υπουργικού Συμβουλίου να κάνουν το ίδιο πράγμα. Αναφέρομαι, κύριε Υπουργέ της Αγροτικής Ανάπτυξης, ειδικότερα σε εσάς. Σας υπενθυμίζω το ν.4173/2013, διότι φαίνεται πως ούτε τον έχετε διαβάσει καλά και ούτε θέλετε να τον κατανοήσετε. Μιλάμε συγκεκριμένα για τις ενιαίες ενισχύσεις των αγροτών.

 Πάμε, λοιπόν, στην αιτιολογική έκθεση. Ειδικά για την αγροτική επιχειρηματική δραστηριότητα, δεδομένου του διαφορετικού συντελεστή φορολόγησης ατομικής αγροτικής επιχείρησης γίνεται ιδιαίτερη μνεία στα έσοδα, που περιλαμβάνονται στην έννοια του εισοδήματος αυτού, και αυτά είναι αποκλειστικά τα έσοδα από την παραγωγή γεωργικών, κτηνοτροφικών, δασοκομικών, υλοτομικών και αλιευτικών προϊόντων.

 Πάμε τώρα στην τροπολογία σας. Ειδικά για τους ασκούντες ατομική, αγροτική, επιχειρηματική δραστηριότητα στον προσδιορισμό του κέρδους από επιχειρηματική δραστηριότητα περιλαμβάνονται εκ των άμεσων ενισχύσεων του Πυλώνα Ι της Κοινής Αγροτικής Πολιτικής. Νομίζω ότι δεν επιδέχεται κανενός σχολίου. Είναι απόλυτα ξεκάθαρο το ποιος φορολογεί την ενιαία ενίσχυση των αγροτών και ποιος οδηγεί τους αγρότες εκτός παραγωγής και ποιος όχι.

 Όμως, στην ίδια τροπολογία έχουμε και έναν επιπλέον φόρο. Όπως διαβάζουμε από την Έκθεση του Γενικού Λογιστηρίου του Κράτους, υπολογίζονται έσοδα περίπου 200.000.000 ευρώ. Αυτό συμβαίνει επειδή καταργείτε το αφορολόγητο των 20.000 ευρώ.

 Ήθελα να ρωτήσω – αλλά δεν βλέπω, δυστυχώς, κανέναν από το Υπουργείο Οικονομικών- το εξής: Στο νομοσχέδιο αυτό προβλέπονται νέοι φόροι, που υπερβαίνουν τα 2,2 δισεκατομμύρια ευρώ. Δεν έχετε καταλάβει επιτέλους ότι η φοροδοτική ικανότητα των Ελλήνων πολιτών έχει εξαντληθεί; Δεν το έχετε συνειδητοποιήσει; Μόνο επί δικών σας ημερών οι ληξιπρόθεσμες οφειλές των ιδιωτών προς το δημόσιο έχουν επιβαρυνθεί κατά 17 δισεκατομμύρια ευρώ. Για να μην μιλήσω και για την Έκθεση του Διοικητή της Τραπέζης της Ελλάδος, ο οποίος λέει ότι το διαθέσιμο εισόδημα των Ελλήνων το 2015 μειώθηκε σε αντίθεση με το τι συνέβη το 2014 όπου αυξήθηκε. Και όλα αυτά σε μια περίοδο που έχουμε οικονομική ύφεση.

 Θα κλείσω την ομιλία μου και θα σας πάω μερικούς μήνες πίσω. Θα σας πάω πίσω στο 2014. Πάμε στο περίφημο email Χαρδούβελη: 990.000.000 ευρώ και θα τελείωνε η πέμπτη αξιολόγηση και θα είχαμε την δυνατότητα να βγαίνουμε στις αγορές, να δανειζόμαστε κανονικά, όπως συμβαίνει σε κάθε κανονική δημοκρατία.

 Ακόμα και να ρίχνατε, όπως ρίξατε, την προηγούμενη Κυβέρνηση, εάν είχατε την ικανότητα να καταλάβετε, γιατί θέλω να πιστεύω πολύ απλά ότι δεν καταλαβαίνατε και ότι δεν κινήθηκε η Κυβέρνηση τότε σκόπιμα, ότι έπρεπε να κλείσετε την πέμπτη αξιολόγηση μέσα στους πρώτους μήνες του 2015, δεν θα είχαμε φτάσει σε αυτό το σημείο.

 Έχετε επιβαρύνει την ελληνική οικονομία με πάνω από 12 δισεκατομμύρια ευρώ μέτρα, έχετε διαλύσει τη διεθνή αξιοπιστία της χώρας, την ιδιωτική οικονομία και φυσικά εμείς δεν θα ψηφίσουμε αυτό το νομοσχέδιο.

Ευχαριστώ πολύ.

**ΔΕΙΤΕ ΤΟ ΒΙΝΤΕΟ ΑΠΟ ΕΔΩ**

<https://youtu.be/JklyLvaMCfk>